Broj: 711-I-1825-M-343/22-02-23

Zagreb, 28. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Snježe Tomljanović, članice Uprave** **trgovačkog društva Vodovod i odvodnja d.o.o. za javnu vodoopskrbu i javnu odvodnju i članice Uprave trgovačkog društva Gradsko komunalno društvo Senj d.o.o. za komunalne djelatnosti, zastupane po odvjetnici Ani Holjar iz Rijeke, Korzo 4**,za davanjem mišljenja Povjerenstva, na 181. sjednici, održanoj 28. srpnja 2022., daje sljedeće:

**MIŠLJENJE**

1. **Temeljem članka 18. stavku 1. ZSSI/21-a, obveznica Snježa Tomljanović, članica Uprave trgovačkog društva Vodovod i odvodnja d.o.o. za javnu vodoopskrbu i javnu odvodnju te članica Uprave trgovačkog društva Gradsko komunalno društvo Senj d.o.o. za komunalne djelatnosti, kojima je jedini osnivač Grad Senj, ne smije istodobno u oba društva obavljati navedene funkcije.**
2. **Sukladno članku 8. stavku 1. ZSSI/21-a, obveznica Snježa Tomljanović dužna je razriješiti okolnost istodobnog obnašanja dužnosti iz točke I. izreke ovoga mišljenja.**

Obrazloženje

Zahtjev za davanjem mišljenja Povjerenstva podnijela je Snježa Tomljanović, članica Uprave trgovačkog društva Vodovod i odvodnja d.o.o. za javnu vodoopskrbu i javnu odvodnju i članica Uprave trgovačkog društva Gradsko komunalno društvo Senj d.o.o. za komunalne djelatnosti, zastupana po odvjetnici Ani Holjar iz Rijeke, Korzo 4. U knjigama ulazne pošte Povjerenstva zahtjev je zaprimljen 26. srpnja 2022. pod poslovnim brojem 711-U-6983-M-343/22-01-2, povodom kojeg se vodi predmet broj M-343/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Rijeci utvrđeno je da je Grad Senj jedini član trgovačkog društva Vodovod i odvodnja d.o.o. za javnu vodoopskrbu i javnu odvodnju, jednako kao i trgovačkog društva Gradsko komunalno društvo Senj d.o.o. za komunalne djelatnosti, te da je u oba trgovačka društva Snježa Tomljanović članica Uprave.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica je zatražila suglasnost Povjerenstva za istovremeno obnašanje dužnosti članice Uprave trgovačkog društva Vodovod i odvodnja d.o.o. za javnu vodoopskrbu i javnu odvodnju i članice Uprave trgovačkog društva Gradsko komunalno društvo Senj d.o.o. za komunalne djelatnosti. U nastavku zahtjeva obveznica citira odredbe članka 3. stavka 1. točke 40. i članka 18. stavka 1. ZSSI/21-a te ističe da se potonja odredba ne bi trebala primjenjivati na trgovačka društva koja pružaju javnu uslugu i to upravo na način da su se predmetne javne usluge (komunalne usluge vodoopskrba i odvodnja vodom) primarno pružale od strane jednog trgovačkog društva u vlasništvu jedinice lokalne i područne (regionalne) samouprave, ali je stupanjem na snagu novog Zakona o vodama, kojim je u članku 202. stavku 2. određeno da isporučitelj vodne usluge ne može obavljati druge djelatnosti, a sve radi obvezatnog usklađenja s odredbama Zakona o vodama i došlo do izrade Plana podjele društva odnosno provedena je podjela odvajanjem vodno komunalnih djelatnosti s ostalim djelatnostima te je po sili zakona došlo do nastajanja dva trgovačka društva u vlasništvu Grada Senja, slijedom čega opreza radi obveznica podnosi zahtjev za pribavljanje suglasnosti temeljem odredbi članka 17. i 18. ZSSI/21-a.

U nastavku obveznica navodi da je na održanoj Skupštini trgovačkog društva GKD Komunalac d.o.o., a radi provedbe postupka podjele društva s odvajanjem – prijenosom jednog dijela imovine društva koje se dijeli – Društva prenositelja, a da to društvo ne prestaje postojati, te da se osniva novo društvo radi provođenja odvajanja – odvajanje s osnivanjem, s danom 1. siječnja 2013. osnovano novo trgovačko društvo Gradsko komunalno društvo Senj d.o.o. – Društvo stjecatelj. Nadalje je u postupku podjele usvojena Odluka o izmjeni odluke o izmjeni izjave o usklađenju Gradskog komunalnog društva Komunalac d.o.o., a kojom je Odlukom, sve temeljem Plana podjele, GKD Komunalac d.o.o. nastavilo poslovanje pod nazivom Vodovod i odvodnja d.o.o. te je stoga trgovačko društvo Gradsko komunalno društvo Senj d.o.o. sveopći pravni slijednik društva koje se dijeli, trgovačkog društva GKD Komunalac d.o.o., a koje je društvo nastavilo poslovati pod izmijenjenim nazivom tvrtke Vodovod i odvodnja d.o.o. Razlog prethodno opisane statusne promjene – podjele društva – bilo je stupanje na snagu novog Zakona o vodama kako je prethodno spomenuto.

Obveznica također navodi da budući da su sukladno opisanoj statusnoj promjeni svi organi trgovačkih društava zadržali svoja mjesta te da su iste osobe nastavile obnašati svoje dužnosti u navedenim organima trgovačkih društava koji su međusobni pravni slijednici, a osobito stoga što su radnici jednog društva (Društva prenositelja) postali ujedno temeljem sveopćeg pravnog sljedništva radnici Društva stjecatelja, to je ujedno član Uprave društva GKD Komunalac d.o.o. (sada Vodovod i odvodnja d.o.o.) ostao članom Uprave društva Gradsko komunalno društvo Senj d.o.o., sve budući da je navedena ista osoba člana Uprave društva navedene poslove upravljanja komunalnim i vodoopskrbnim poslovima obavljala već više od 20 godina, a ujedno je riječ o mikro trgovačkim društvima u kojima zbog ekonomičnosti i smanjenja troškova izdvajanja za plaće nema potrebe zaposliti dvije osobe da bi za puni iznos plaće obavljali poslove člana Uprave društva koja su se isključivo morala podijeliti zbog zakonske obveze odvajanja vodnih djelatnosti predviđene Zakonom o vodama.

Obveznica ukazuje kako je riječ o trgovačkim društvima koja ne obavljaju konkurentnu djelatnost te se upravo imenovanjem iste osobe za člana Uprave u oba društva čini materijalna ušteda za oba društva, budući da bi u slučaju postavljanja druge osobe za člana društva, ista morala biti u radnom odnosu te za navedene poslove primati punu plaću, dok u konkretnoj situaciji obveznica u svakom od društava prima plaću za nepuno radno vrijeme, a za slučaj imenovanja druge osobe za člana Uprave ta osoba bi trebala biti u radnom odnosu na puno radno vrijeme i na punu plaću.

U nastavku obveznica ukazuje kako je stupanjem na snagu Uredbe o uslužnim područjima („Narodne novine“, broj 147/21.), sve temeljem Zakona o vodnim uslugama, predviđena obveza provedbe pripajanja postojećih trgovačkih društava koja obavljaju vodoopskrbnu djelatnost te citira odredbu članka 30. navedene Uredbe i ističe da će trgovačko društvo Vodovod i odvodnja d.o.o. biti pripojeno trgovačkom društvu Vodovod Hrvatsko primorje - južni ogranak d.o.o. slijedom čega će trgovačko društvo Vodovod i odvodnja d.o.o. prestati postojati pa će ujedno prestati funkcija člana Uprave obveznice te će ista ostati samo članica Uprave trgovačkog društva Gradsko komunalno društvo Senj d.o.o. Na navedeni način će ujedno prestati okolnost potencijalnog sukoba interesa, a budući da se navedena statusna promjena ima provesti u kraćem razdoblju ( predviđeno od 8. srpnja 2022., ali je trenutno primjena odgođena do odluke Ustavnog suda Republike Hrvatske o zakonitosti određenih uslužnih područja), obveznica moli Povjerenstvo za davanje tražene suglasnosti.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Zakonom o vodnim uslugama („Narodne novine“, broj 66/19.) u članku 88. stavku 1. propisano je da su se svi postojeći javni isporučitelji vodnih usluga na uslužnom području dužni pripojiti javnom isporučitelju vodnih usluga koji je društvo kapitala, a koje je određeno uredbom iz članka 7. stavka 6. toga Zakona kao društvo preuzimatelj, a društvo preuzimatelj je dužno prihvatiti pripajanje, u roku od šest mjeseci od dana od stupanja na snagu uredbe iz članka 7. stavka 6. toga Zakona.

Člankom 7. stavkom 6. navedenoga Zakona propisano je da Vlada Republike Hrvatske uredbom o uslužnim područjima uspostavlja uslužna područja i određuje njihove granice te da se ista uredba donosi nakon savjetovanja s jedinicama lokalne i područne (regionalne) samouprave i javnim isporučiteljima vodnih usluga.

Temeljem spomenutih odredbi Zakona o vodnim uslugama Vlada Republike Hrvatske je donijela Uredbu o uslužnim područjima koja je stupila na snagu 7. siječnja 2022. i kojom je u članku 30. utvrđen obuhvat uslužnog područja 28 koje, pored ostalog, obuhvaća i Grad Senj. Istim je člankom propisano da je društvo preuzimatelj na uslužnom području 28 trgovačko društvo Vodovod Hrvatsko primorje – južni ogranak d.o.o., Senj.

Nastavno na spomenute odredbe ZSSI/21-a, Povjerenstvo ukazuje obveznici da istovremeno uz obnašanje dužnosti članice uprave jednog od ranije navedenih trgovačkih društava, a temeljem odredbe članka 18. stavka 1. ZSSI/21-a, ne može obnašati i funkciju člana uprave drugog trgovačkog društva, neovisno o djelatnosti koju trgovačka društva obavljaju. U konkretnom slučaju to bi značilo da je obveznica dužna opredijeliti se hoće li obnašati jednu ili drugu dužnost.

U odnosu na okolnosti koje obveznica navodi vezano uz stupanje na snagu novog Zakona o vodnim uslugama te Uredbe o uslužnim područjima, kao i Rješenje Ustavnog suda Republike Hrvatske broj: U-II-627/2022 i U-II-1034/2022 od 29. ožujka 2022. („Narodne novine“, broj 40/22.), kojim je pokrenut postupak za ocjenu suglasnosti s Ustavom i zakonom Uredbe o uslužnim područjima u cijelosti te kojom je do donošenja konačne odluke Ustavnog suda o suglasnosti s Ustavom i zakonom navedene Uredbe privremeno obustavljeno izvršenje svih općih i pojedinačnih akata i radnji koje se poduzimaju na temelju iste, Povjerenstvo smatra da navedene okolnosti ne mogu predstavljati osnovu za postupanje protivno odredbama ZSSI/21-a, jer obveznica nesporno istodobno obnaša dužnost u upravama dvaju trgovačkih društava, kako je to provedeno i upisano u nadležnom sudskom registru.

Ukazuje se obveznici da je na temelju članka 8. stavka 1. ZSSI/21-a dužna razriješiti situaciju istodobnog obavljanja funkcije direktora u dva trgovačka društva kao i da je dužna dostaviti Povjerenstvu podatke u kojem je trgovačkom društvu nastavila obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Odvjetnica Ana Holjar, Korzo 4, 51 000 Rijeka
2. Objava na internetskoj stranici Povjerenstva
3. Pismohrana